Jeg synes bestemt, du skal kontakte din far endnu en gang. Det kan være, han med tiden er kommet til at se anderledes på situationen, men du skal nok ikke forvente for meget. Måske bliver det positivt, måske ikke … Men derudover skal du først og fremmest koncentrere dig om det, som er din vigtigste opgave nu: Du skal være far. Dermed får du et ansvar, som jeg er sikker på, du vil leve op til – ikke mindst i betragtning af dine egne minder. Du skal huske, at der er en grund til, at forruden er større end bakspejlet! Det forstod jeg først sent, da jeg længe mest af alt ønskede at få anerkendelse fra mine forældre og dermed af og til forsømte mine børn. Det er vigtigere at gøre sit bedste, hvor man kan, fremfor at lade fortiden fylde.